Predsjednik Opštine Nikšić razmotrio je Izvještaj o radu Javnog preduzeća Sportski centar Nikšić za 2022. godinu i dao sledeće

**O C J E N E**

1. Javno preduzeće Sportski centar Nikšić je u 2022. godini i pored teškoća u poslovanju, uz pomoć Osnivača uspjelo da ostvari kontinuitet u radu i realizaciji programskih zadataka.
2. U protekloj godini Sportski centar je velikim trudom radno angažovanih, kao i održavanjem troškova poslovanja na optimalnom nivou, uspio ostvariti pozitivne rezultate u poslovanju u odnosu na 2021. godinu.
3. Sportski centar je nastojao da kvalitetom pruženih usluga, kako u osnovnim tako i u dopunskim djelatnostima, doprinosi razvoju sporta, fizičke kulture i obogaćivanju turističke ponude, ne samo u Nikšiću, već i na nivou države Crne Gore.
4. Osnovne djelatnosti Sportskog centra u 2022. godini su bile usmjerene na povećanju kvaliteta u pružanju usluga i postizanju većeg stepena konkurentnosti putem poboljšanja uslova za trenažni proces, takmičarskog i rekreativnog sporta.
5. U protekloj godini Sportski centar je u dopunskim aktivnostima kontinuirano radio na većoj komercijalizaciji postojećih sadržaja kroz konstantno ulaganje na održavanju i unapređenju ugostiteljskih usluga i poslovnih prostora.
6. Sportski centar je namjenskim korišćenjem raspoloživih sredstava ostvario punu solventnost i urednost u poslovanju. Kroz odgovarajuću uposlenost raspoloživih kapaciteta preduzeće je uspjelo da obezbijedi pokriće tekućih troškova i uredno izmiri svoje obaveze. Ostvareni su i sopstveni prihodi obavljanjem dopunskih djelatnosti.
7. Neophodno je istaći kvalitetnu saradnju Sportskog centra sa ustanovama i institucijama, kako na opštinskom, tako i na državnom nivou, što dodatno doprinosi razvoju sporta i fizičke kulture u Nikšiću.

Na osnovu datih ocjena predsjednik Opštine Nikšić, donio je sledeće

**Z A K L j U Č K E**

1. Usvaja se Izvještaj o radu Javnog preduzeća Sportski centar Nikšić za 2022. godinu.
2. Primarni ciljevi Sportskog centra u 2023. godini će biti ostvarivanje pozitivnijih efekata u poslovanju i nastavak trenda kvalitetnog pružanja usluga vrhunskom sportu i sportskoj rekreaciji.
3. Neophodno je da Sportski centar u narednom periodu nastavi sa aktivnostima na boljoj iskorišćenosti postojećih sadržaja i poslovnih prostora, odnosno redovnom održavanju objekata i adaptaciji dijela poslovnih prostora čijom realizacijom bi se zaokružila kompletna ponuda za organizaciju sportskih takmičenja i davanje u zakup i na korišćenje poslovnih prostora.

PREDSJEDNIK

Marko Kovačević, s.r.